Kerke reik uit na Caprivi se mense | Netwerk24
Kerke reik uit na Caprivi se mense
Deur Madli Grobbelaar 11 Junie 2019 06:01
Die poppies is deur Suidrand-gemeentelede en inwoners van Jordaniapark gebrei. Dit is Donderdag (06/06) aan dr. Hannes Nel oorhandig. Van links is, voor: Anet Brits, Trix Keyser en Els; agter: Gert Myburgh, Aniki Myburgh, Charleen Joubert en Maxie Botha.
Gemeentelede van die NG kerk Suidrand in Kroonstad, en van NG gemeentes in Bothaville, vertrek Saterdag (15/06) na die Caprivi in Namibië vir hul jaarlikse uitreik-aksie.
Dit het ten doel om die gemeenskap daar geestelik te raak en om predikante opleiding en leiding te gee.
Die vroue van die Caprivi word jaarliks met opvoedkundige en bemoedigende praatjies toegerus. Kinders word ook in sekere aspekte onderrig en daar word speletjies met hulle gespeel.
Elke jaar neem die uitreikgroep geskenke vir oud en jonk en vanjaar word kleurvolle poppies aan die kinders oorhandig. Meer as 350 poppies is deur Suidrand-gemeentelede en Jordaniapark-inwoners gebrei.
“Ons is bevoorreg om op dié manier lewens te verryk en ’n verskil in die gemeenskap van die Caprivi te maak,” sê dr. Hannes Els van die Suidrand-gemeente.
Die groep keer op 23 Junie terug.